Хатын-кызлар арасындагы дуслык турында ишетсәм, елан һәм ташбака турындагы мәзәк искә төшә 

	“Ир-атлар арасында бәлки, чыннан да, дуслык бардыр, ә менә хатын-кызлар арасындагы дуслык турында ишетсәм, елан һәм ташбака турындагы мәзәк искә төшә. Елан ташбака өстенә утырган да, икәү суда йөзеп бара икән болар. Елан: "Хәзер тешләсәм, бу мине суга ташлаячак", – дип уйлый. Ә ташбака исә: "Хәзер суга ташласам, шунда ук тешләячәк", – дип тын да чыгармыйча бара ди. 	 Хатын-кызлар арасындагы мөнә­сәбәтләр дә күп очракта әнә шундый”.  Динә Ш.

Газетаның Интернет сайтында әнә шундый эчтәлектәге хат укыгач, чын дуслык турындагы сөйләшүне дәвам итәргә булдык. Бу юлы хатын-кызлар арасындагы мөнәсәбәтләргә ачыклык кертергә тырышырбыз.

Интернет порталларының берсе үткәргән сораштыру нәти­җәләренә караганда, респондент­ларның нибары дүрттән бере хатын-кызлар арасында чын дуслык барлыгына ышана икән. Шунысын алдан ук искәртергә ки­рәк, сораштыруда ир-атлар да катнашкан. Көчле затлар әлеге мәсьәләгә читтән карашын бел­дергән. Сорауга “әйе” дип җавап бирүчеләрнең күпмесе ир-ат­ларга туры килгәне генә билгесез. Респондентларның 60 проценты фикеренчә, хатын-кызлар арасында дуслык булырга мөм­кин, әмма ул бик тотрыксыз. “Алар дус та, шул ук вакытта дош­ман да була ала”, – дип җавап биргәннәр. Андыйлар әйтүенчә, дуслык җепләрен өзүгә китергән төп сәбәп – мәхәббәт. “Гүзәл затларга бер үк егет ошый башласа, алар шунда ук көндәшләргә әйләнә”, – дигәннәр. Ә менә сораштыруда катнашучыларның 15 проценты хатын-кызлар арасында дуслык була алуына гомумән ышанмый икән. Алар моны тормыш тәҗрибәсе белән аңлаткан. Мәсьәләгә белгечләр дә ачык­лык кертергә тырышкан. Кай­берәүләр әйтүенчә, хатын-кызлар үзара дус-тату яши алмауда гаеп­ле түгел. Баксаң, бу элек-электән шулай килгән. Борынгы заманнарда ир-атлар беренче чиратта аучылар булган. Ә ауга ялгызың гына барып булмый бит инде. Шуңа күрә аларга берләшергә туры килгән. Ә менә хатын-кызлар күбрәк йорт эшләре белән мәш­гуль. Өйдә исә иптәш кирәкми. Психологларның да әлеге мөнәсәбәтләргә үз фикере бар. Белгечләр әйтүенчә, хатын-кызлар арасында дуслык була алмый дип фикер йөртүчеләр ялгыша. Бу һәркемнең холкына бәйле. Ир-атлар белән чагыштырганда, гүзәл затларның хис-тойгыларга байрак булуын да искәрткәннәр. Күп очракта дуслыкка әнә шул комачау итә икән. Мөнәсәбәтләрне дүрт төркемгә бүлергә киңәш иткәннәр. 1. Дус-туган. Болар, нигездә, балачактан бергә үскән кызлар. Мондый дуслык күп тапкырлар сыналган, шуңа күрә өзелми дә. Аларны бер үк нәрсәләр кызыксындыра. Шуңа күрә сирәк әрләшәләр дә. Икесе дә бер үк егеткә гашыйк булган очракта, җан дуслар мәхәббәткә караганда, дуслыкны өстенрәк күрәчәк. 2. Кирәге чыгарга мөмкин булган дус. Мондый мөнәсәбәт­ләр чын дуслыктан ерак тора, әл­бәттә. Биредә бер-береңне хөр­мәт итү, ярдәм итәргә тырышу кебек сыйфатларга да урын юк. Дус­лык­ның мондый төре төс-кыя­фәткә чибәр, зәвыклы итеп киенә торган туташлар арасында еш очрый. Кайчак бергәләп кибетләр­дән әйләнеп кайтырга да кеше кирәк бит... 3. Ямьсез дус. Мондый иптәш үзеңнең өстенлекләреңне күрсә­тү өчен кирәк. Андыйлар уйлавынча, чәче тузган, өстенә капчык кебек күлмәк кигән “дус” янында син тагын да пөхтәрәк күренәсең. Әлеге мөнәсәбәтләр­дә көндәшлеккә урын юк. Һәр­хәлдә, дусларның берсе шулай уйлый. Икенчесе исә дусты өчен барына да әзер булырга мөмкин. 4. Дус-дошман. Карап торышка әлеге гүзәл затлар бер-берсе белән туганнар кебек якын булып тоела. Тик ике арада дошманлыктан башка берни дә юк. Алар икесе дә бер үк җәмгыятьтә яшәргә мәҗбүр. Шуңа күрә дуслык уенын уйныйлар да. Дуслыкны ничек югалтмаска? Бу уңайдан психолог Алисә Закамская түбәндәгеләрне сөй­ләде: – Игътибар иткән булсагыз, ир-атлар бер-берсе белән аралашканда футбол йә булмаса янәшәдән узып киткән чибәр туташның кыяфәте кебек гомуми нәрсәләр турында сөйләшә. Хатын-кызлар исә бер-берсенә эчке серләрен бушатырга ярата. Исегездә калдырыгыз, китап кебек ачык кеше кызык түгел. Андыйлар белән дус буласы да килми. Кайберәүләргә дусты, танышының үз уңышлары турында сөйләгәне дә ошамый. Кибеттә арзан бәягә шәп күлмәк сатып алырга өлгергәнсез икән, бу хакта дус кызыгызга сөйләр алдыннан яхшылап уйлагыз, ул сездән көнләшергә дә мөмкин бит. Дуслыкның тагын бер мөһим ягы бер-береңне тыңлый белүгә бәйле. Үпкәләү, ачу саклау да мөнәсәбәтләрне бизәми. Еш кына дуслык үзеннән-үзе юкка чыга. Башта очрашулар сирәгәя, аннары телефоннан да сирәк-мирәк кенә аралашасың. Нәтиҗәдә сөйләшергә уртак сүз калмый. Дус булырга өйрәнергә кирәк. 
	---	
Ватаным Татарстан

	№ --- | 24.07.2015	


